kardosdrur/scandi-wiki huggingface dataset:
Tønder Festival

Tønder Festival er en musikfestival i Tønder, der blev startet i 1974. Den afholdes hvert år den sidste hele weekend i august, og festivalen har siden udviklet sig til en af de vigtigste europæiske festivaler indenfor traditionel og moderne folkemusik. Der er over 3000 frivillige medarbejdere tilknyttet festivalen, og en rapport fra Copenhagen Business School fra 2008 noterede at festivalen skabte en årlig omsætning i Tønder og omegn på knap 70 mio. kroner. .

Musikprogrammet er sammensat af internationale kunstnere fra især Irland, Skotland, Canada, USA, England og Skandinavien. Genrerne spænder fra irsk og skotsk folkemusik til folkrock, blues, Jazz & Americana, fra sangskrivere til country, til moderne dansk, nordisk, baltisk folkemusik og viser. 

Under festivalen præges hele Tønder by af musik og byens indbyggertal mere end fordobles. 

Festivalen foregår på festivalpladsens små og store scener og telte. Der er siddepladser på de fleste af festivalens spillesteder – dog undtaget enkelte koncerter, hvor der er en kombination af sidde og ståpladser. Tønder Festival regnes som en af de vigtigste festivaler indenfor moderne roots/folk musik i Europa.

Festivalen har en kapacitet på 15.000 gæster. 

Den første festival blev afholdt i 1975, hvor bl.a. Taurus (det senere tv·2), Slesvigske Fodregiments Musikkorps og Alrune Rod spillede.

Blandt de musikere som har besøgt festivalen er blandt andet Povl Dissing, De Gyldne Løver, John Prine, Calby, Folkbaltica, Jacob Dinesen, Emmylou Harris, Stugill Simpson, Jason Isbell, Steve Earle, Dougie MacLean, Pete Seeger, Lillebjørn Nilsen, The Lone Bellow, The Stray Birds, John Fullbright, Hans Theessink, Arlo Guthrie, Runrig, Great Big Sea, Lukas Graham, The Red Hot Chili Pipers, Marc Cohn, The Mavericks, Tupelo, Chieftains, Altan, The Wood Brothers, The Wailin´ Jennys, Jerry Douglas & Peter Rowan, Ruthie Foster, Eivør, Sebastian, Cornelis Vreeswijk, Jo-Ann Kelly, Red Clay Ramblers, Ramblin' Jack Elliott, Donovan, Natalie MacMaster, Niels Hausgaard, Wolfstone, Mary Black, Capercaillie, Karan Casey, Hedningarne, Väsen, Leon Gieco, Haugaard & Høirup, Instinkt, Sorten Muld og Floating Sofa Quartet.

I 2013 kom det frem, at Tønder Festival havde så store økonomiske problemer, at den var i fare for at ophøre. Efter et økonomisk bidrag fra Tønder Kommune med "strenge krav" var der stadig tvivl om, hvorvidt festivalen ville fortsætte i 2014. Ved udgangen af 2014 så festivalens ledelse dog lyst på fremtiden med et overskud på mindst 2,5 mio. DKK, og de første navne til Tønder Festival 2015 blev offentliggjort. I 2018 kunne festivalen for første gang melde udsolgt af partoutbilletter.

Referencer

Eksterne henvisninger 

 Tønder Festival
 Millstream Records
 Hagges Musik Pub

Festival
Musikfestivaler i Danmark
Etableret i 1974
Folkemusik fra Danmark
Hadforbrydelse

Hadforbrydelse eller hate crime er en ikke-juridisk betegnelse for forbrydelser, hvor motivet hænger sammen med offerets etnicitet, race, hudfarve, religion, seksuelle orientering etc.

Begrebet er internationalt og adskiller sig fra andre forbrydelser ved at motivet snarere er had mod en gruppe, som offeret tilhører (eller formodes at tilhøre), end forårsaget af personlige bevæggrunde. Offeret er således en repræsentant for noget som gerningsmanden er imod, og forbrydelsen er ikke relateret til de indblandedes personlige forhold. I straffelovens § 81, nr. 6, er det fastlagt som en skærpende omstændighed, hvis "gerningen har baggrund i andres etniske oprindelse, tro, seksuelle orientering eller lignende".

Statistik

Danmark 
I 2013 blev der anmeldt 245 sager om hadforbrydelser I Danmark, hvilket var et fald på 23 % i forhold til 2012.

Se også 
 Racisme
 Homofobi
 Sexisme

Referencer 

Aggression
Jura
Forbrydelser
LGBT-rettigheder
Diskrimination
Morten Skoubo

Morten Skoubo (født 30. juni 1980 i Struer) er en tidligere professionel fodboldspiller.

Morten Skoubo voksede op i Struer, hvor han fik sin fodboldopdragelse. Det har betydet en karriere i klubber som Real Sociedad, FC Midtjylland, Borussia Mönchengladbach, West Bromwich Albion, Brøndby og OB.

I august 2008 skiftede han til hollandsk fodbold, hvor den nye arbejdsgiver var FC Utrecht, hvorfra han blev udlejet til Roda JC.

Han har i perioden 2003-2011 spillet 6 A-landskampe og scoret et enkelt mål.

Karriere

FC Midtjylland 
Skoubo er født i Struer og spillede en del kampe for mindre lokale hold i sine unge år. Han scorede 3 mål i 8 kampe for det danske U21-landshold. Gennembruddet kom i den danske Superliga hos FC Midtjylland, hvor han scorede 19 mål i 27 kampe i sæsonen 2001-02.
På baggrund af denne sæson var tyske Borussia Mönchengladbach interesseret i Skoubo. Handlen gik hurtigt igennem, og skiftet blev en realitet.

Mönchengladbach 
Hans karriere hos Mönchengladbach gik ikke som planlagt, og han blev lejet ud til engelske West Bromwich Albion i Januar 2004. han vendte hjem til Gladbach efter 6 måneder med kun 2 kampe for West Bromwich.
Mens han var på kontrakt hos Mönchengladbach, fik Skoubo debut på det danske landshold.

Til sæsonen 2004-05 var de danske sølvvindere Brøndby IF på udkig efter en ny angriber efter en dårlig sæson med få mål. Skoubo skiftede til Brøndby for 4.500.000 kr.

Brøndby 
I Brøndby var Skoubo tilbage i sin tidligere gode form, set fra FC Midtjylland-tiden, hvor Skoubo havde et fantastisk samarbejde med Johan Elmander.
Skoubo scorede 29 mål i 63 kampe, inklusiv 2 mål i 3 kampe i UEFA Cup 2005-06.

Real Sociedad 
I januar 2006 skiftede Skoubo til den spanske klub Real Sociedad for 18.750.000 kr.

Holland 
I august 2008 skiftede Skoubo til FC Utrecht. Han slog dog aldrig igennem, og blev i sommeren 2009 udlejet til Roda JC.
Her indgik han et perfekt samarbejde med den anden danske spiller Mads Junker.

Odense Boldklub 
22. juni 2011 skrev Skoubo under med de danske sølvvindere Odense Boldklub. Han fik trøjenummer 11.

Han forlod klubben den 1. juli 2014, eftersom hans kontrakt udløb.  Han spillede i alt 74 kampe for klubben, hvor han scorede 11 mål, og lagde fire assist.

Delhi Dynamos 
15. juli 2014 meddelte Skoubo, at han fortsætter karrieren i den indiske Superleague, hvor han skal spille for Delhi Dynamos sammen med Mads Junker.

Morten Skouboe indstillede sin professionelle karriere i januar 2015.

Eksterne henvisninger

Noter 

Fodboldspillere fra Danmark
Fodboldspillere fra FC Midtjylland
Fodboldspillere fra Borussia Mönchengladbach
Fodboldspillere fra Real Sociedad
Fodboldspillere fra Brøndby IF
Fodboldspillere fra West Bromwich Albion F.C.
Fodboldspillere fra FC Utrecht
Fodboldspillere fra Odense Boldklub
Personer fra Struer
Festival

En festival er en begivenhed, hvor flere arrangementer (aktiviteter og begivenheder) med samme tema, kunsteriske område, genre eller af samme type, foregår over en begrænset periode, som eksempelvis en dag eller en uge, og på et begrænset område, det kan være i en by eller i en særlig bygning. Ved mange festivaler optræder kunstnere. Der findes festivaler for musik, kunst, litteratur, teater, mad og drikke.

Den største danske musikfestival er Roskilde Festival, mens den ældste er Skagen Festival – oprindeligt Skagen Visefestival.
Callisto Festivalen i Taastrup er en festival for børn.
Danmarks første festival for opera er Aalborg Operafestival.

Der findes også såkaldt ølfestivaler, hvor forskellige øl og bryggerier er repræsenteret. Mange middelaldermarkeder bliver også slået op som historiske festivaler.

Referencer

Eksterne henvisninger 

 
Underholdende begivenheder
Kulturelle begivenheder
Sociale begivenheder
Nordische Filmtage

Nordische Filmtage eller Nordisk filmdage er en stor nordtysk filmfestival i Lübeck. Der vises moderne film fra Tyskland og de nordiske og baltiske lande. Festivalen støttes blandt andet af Nordisk Råd og nordtysk radio NDR. Filmfestivalen afholdtes for første gang i år 1956.

Se også 
 Flensburger Kurzfilmtage

Eksterne henvisninger 
 Nordische Filmtage

Filmfestivaler
Lübeck
Lüneburg

Lüneburg (dansk: Lyneborg eller Lüneborg) er en nordtysk by i nærheden af Hamburg og Lübeck syd for Elben i Nedersaksen. Lüneburg er hovedbyen i Lüneburger Heide (Lüneburg hede). I middelalderen var Lüneburg en vigtig handelsby og udskibningshavn for salt, der blev udvundet i miner i nærheden. Saltet blev fragtet til Lübeck og var en væsentlig forudsætning for Hanseforbundets velstand.

Historie 
I historiske kilder omtales Lüneburg for første gang i 956. I middelalderen blev byen velhavende på grund af salthandelen. Der fandtes flere saltårer i byens omgivelser og saltet blev udvundet og udført, fortrinsvis til de nordiske lande. Saltet blev transportert langs den gamle saltvej via Lauenburg til Lübeck og derfra til byer og steder omkring Østersøen. Salthandelen gjorde Lüneburg til en af de mægtigste byer i Hanseforbundet. Efter mange århundreder med rigdom og indflydelse aftog Lüneburgs betydning fra 1600-tallet. Saltminen blev lukket i 1980.

Byen er et samfærdelsknudepunkt og har både saltværk, kemisk industri, trævare- og maskinindustri, bryggeri, operahus, teatre og meget andet.

Det moderne Lüneburg har fået ny betydning ved sit universitet, som blev grundlagt i 1989.

Se også 
 Den europæiske rute for teglstensgotik

Henvisninger 

Byer i Niedersachsen
Hanse
Trickster

I studiet af myter, folkesagn og religion er en trickster (lurendrejer, drillepind) en gud, gudinde, ånd, helt eller antropomorft dyr, der spiller puds og bryder normale regler og normer for opførsel, som regel med omfattende skader til følge.

Mytologi 
Trickster-guden bryder gudernes og naturens love, nogle gange af ondskabsfuldhed, men som regel med en effekt, der i sidste ende er positiv. Lovbruddene har som regel form af spilopper eller tyveri. Trickstere kan være både snu, tåbelige eller begge dele; de er ofte ganske morsomme, selv når de opfattes som hellige eller som agenter for vigtige kulturelle opgaver.

I mange kulturer, såsom i græske eller nordiske myter, er tricksteren og helten ofte kombineret. I den græske mytologi stjal Prometheus ilden fra guderne, og gav den til mennesket, og er således snarere en kulturel helt end en trickster.

Tricksteren kan ofte ændre form og køn. For eksempel kan Loke, trickster i den nordiske mytologi, skifte køn og endda blive gravid.

Arketype 
Tricksteren er et eksempel på en jungiansk arketype. Narren bruges som tarotkort, og jokeren genfindes i spillekort. I moderne litteratur overlever tricksteren som en arketypisk personlighed, men dog langt fra altid som overnaturlig eller guddommelig.

I folkesagn findes tricksteren som en snu, fordægtig person eller skabning, der forsøger at overleve verdens farer og udfordringer gennem snyd og bedrag. I mange eventyr vælger kongen at finde en mand til sin datter ved at påtvinge bejlerne en række prøvelser. Ingen af de stærke og modige riddere eller prinser klarer prøverne, men til sidst kommer en fattig og simpel bonde. Med snuhed og bedrag i stedet for kamp undgår eller snyder han uhyrer og modstandere, og bliver dermed den usandsynlige kandidat, der overvinder prøvelserne og får præmien. Moderne udgaver af disse er Snurre Snup, Charlie Chaplins vagabond-figur, ånden i Disneys tegnefilm om Aladdin eller hovedpersonens "alter ego" i filmen The Mask med Jim Carrey, hvor referencen til tricksteren gøres eksplicit.

Referencer 

Religion
Personal Digital Cellular

Personal Digital Cellular (PDC) er en 2G mobiltelefon standard udviklet og anvendt udelukkende i Japan.

I lighed med D-AMPS og GSM anvender PDC TDMA. PDC standarden blev fastlagt af ARIB i 1991, og NTT DoCoMo lancerede sin PDC-baserede Digital MOVA tjenste i marts 1993.

Egenskaber og udbredelse
PDC tilbyder tale, tjenester som viderestilling, telefonsvarer, osv., data transmission (op til 9,6 kbit/s, og pakkekoblet data-tjeneste (op til 28,8 kbit/s).

PDC har lavere sendestyrke end GSM, hvilket gør det muligt at lave mindre og lettere telefoner med mindre batterier.  Prisen er ringere tale-kvalitet og problemer med at fastholde forbindelsen.

PDC opnåede i en periode 80 millioner abonnenter i Japan, men har nu (december 2005) 45 millioner abonnenter.  PDC er ved at blive faset ud til fordel for 3G teknologier som W-CDMA og CDMA2000.

Teknik
PDC bruger en 25 kHz bærebølge, 3 timeslot, pi/4-DQPSK modulation, og en tale codecs med en (lav) bitrate på 11.2 kbit/s og 5.6 kbit/s.

PDC er implementeret i 800 MHz og 1500 MHz båndene.  I 800 MHz båndet bruges 810-888 MHz downlink og 893-958 MHz uplink.  I 1500 MHz båndet  bruges 1477-1501 MHz downlink og 1429-1453 MHz uplink.

NEC and Ericsson er de primære leverandører at udstyr til PDC netværk.

Digital mobiltelefoni
Ringbrynje

En ringbrynje er en rustning, der har været benyttet i store dele af Europa i over 1000 år. Rustningen består af tusindvis af metalringe, der er sat sammen, så hver ring sidder sammen med 4-6 andre ringe. Dette giver en stærk konstruktion, der kan modstå hug og stik, samtidigt med at det giver stor bevægelsesfrihed. Ringbrynjer er kendt fra jernalderen, vikingetiden og middelalderen.
De måske ældste danske eksemplarer stammer fra Hjortspring-fundet, hvor våbenudstyr fra en slagen styrke, deriblandt flere ringbrynjer og en båd, blev ofret i en mose omkring 350 f.Kr.

En komplet ringbrynje kan indeholde 20-30.000 enkeltringe, og vejer typisk 12-25 kg. Romerske brynjer var korte, men havde en krave rundt ved og op over skulderen, der virkede som ekstra beskyttelse mod slag og stik. Vikingetidens brynjer var ofte koftelange, og ærmerne gik til albuen. I middelalderen blev ærmerne længere, og man lavede hætte og "bukser" i ringbrynje.

Man gik også over til at "fylde huller ud" i pladerustninger med ringbrynje. Dvs. man havde solide metalplader på større stykker af kroppen, f.eks. skinnebenet, maven, over- og underarmen, men i led såsom knæhaserne, albuerne og under armene kunne man have et stykke ringbrynje. Dette gav større beskyttelse, mens man stadig havde en vis bevægelighed.

De fleste brynjer var også nittede eller endda dobbeltnittede. Når ringende bliver nittet, øges brynjes holdbarhed betydeligt (åbne ringe yder ingen værdifuld modstand mod stik og snit). Dette er dog meget dyrt, da det skal gøres ufatteligt mange gange. Derfor var det kun de mere velhavende, der havde råd til at få lavet en nittet ringbrynje 

Ringbrynjen beskytter mod skærende eller stikkende våben. Den sørger for, at man ikke får åbne sår, men absorberer ikke slaget så meget, at man ikke kan få indre læsioner. Bliver man hugget i en arm, der er dækket af ringbrynje, med et sværd, vil man ikke få hugget armen af, men man vil temmelig sikkert pådrage sig en fraktur. Af samme grund blev der oftest båret en vams eller en slagkofte under brynjen til at absorbere slagene yderligere. En vams er to eller flere stykker stof, hvor der er fyldt ud med nogen blødt imellem. Slagkoften består af mange lag stof (gerne over 12), der er syet sammen: Begge har den egenskab, at de er tykke og bløde, og derfor kan de absorbere slag og stød. Disse to egenskaber lagt sammen resulterede i yderst effektiv rustning der ville være det hele værd, hvis du havde muligheden for at anskaffe det.

Da en ringbrynje bliver lavet af jernringe, kan den hurtigt ruste. Dette har man i forhistorisk og i historisk tid modvirket ved at dyppe brynjen i kogende olie, og ellers forebygge det ved at lade ringene polere hinanden under brug.

Eksterne henvisninger 

Rustning
Emil Nolde

Emil Nolde eller Hans Emil Hansen (født 7. august 1867, død 13. april 1956) var en tysk kunstner med dansk-frisiske rødder. 

Emil Nolde blev født i 1867 som Hans Emil Hansen i den sønderjyske landsby Nolde i nærheden af Tønder. Senere tog han navnet på sit fødested til sig. Hans far, Niels Hansen, kom fra en frisisk landsby ved Nibøl og talte nordfrisisk, mens hans mor, Christine f. Hansen, talte sønderjysk. Nolde blev uddannet som træskærer og designer i Flensborg. Efter læretiden i Flensborg rejste han meget og kom blandt andet til Kina og Japan. Emil Nolde blev efter et ophold i København i 1900/01 gift med skuespillereleven Ada Vilstrup, som han var gift med til hendes død i 1946. Ægteparret boede dengang på Als om sommeren og i Berlin om vinteren, hvor de mødte andre tyske kunstnere. I disse år malede Nolde især religiøse motiver. Nolde var i årene 1906-07   medlem af kunstnergruppen Die Brücke (Broen).

I årene 1913 og 1914 deltog Nolde og Ada sammen med to læger og en sygeplejerske i en tysk ekspedition til Ny Guinea. Rejsen gik over Sibirien, Kina og Japan, og ekspeditionen opholdt sig et halvt år på Ny Guinea.

Fra 1916 til 1926 boede parret i Ubjerg ved Tønder og i 1926 flyttede de til Søbøl (på tysk Seebüll) i Nordfrisland, Sydslesvig syd for den danske grænse. Med grænseflytningen i 1920 blev Nolde dansk statsborger. Det forblev han resten af livet.

På trods af Noldes store sympatier for nazismen og hans medlemskab i det nordslesvigske NSDAP erklærede nazisterne hans kunst som entartet (på dansk degenereret). Han blev pålagt maleforbud i 1941. Nolde turde ikke male oliemalerier, fordi farverne kunne lugtes. I stedet malede han akvareller, som vi kender som de umalede billeder. Den tyske forfatter Siegfried Lenz har beskrevet denne periode i Emil Noldes liv i romanen Tysktime.

Ada Nolde døde i 1946. Emil Nolde giftede sig igen to år efter med Jolanthe Erdmann. Han døde i 1956 og blev begravet i villaens have i Søbøl. 

Villaen i det sydslesvigske Søbøl (Seebüll) blev i 1957 omdannet til et museum udelukkende for hans kunst. Emil Nolde er i dag kendt for sine farvestrålende malerier og akvareller. Han er en af de største tyske ekspressionistiske malere.

Eksterne henvisninger 
 

 Nolde Stiftelsen 
 

 Emil Nolde og hans paradoksale held. Information 2014 
 Emil Nolde: Intens malerkraft over for stivnede strukturer. Kristligt Dagblad 2017 

Malere fra Tyskland
Malere fra Danmark
Personer fra Tønder
Dan Quayle

James Danforth Quayle (født 4. februar 1947 i Indianapolis) er en amerikansk politiker fra det Republikanske Parti. Han var USA's 44. vicepræsident fra 1989-1993, og før det senator for staten Indiana fra 1981-1989. Han har også siddet som medlem af Repræsentanternes Hus for Indiana i perioden 1977-1981.

Quayle havde en bachelorgrad i statskundskab fra DePauw University og en juraeksamen fra Indiana University.

Referencer 

USA's vicepræsidenter
Medlemmer af Senatet i USA
Istedsyssel

Istedsyssel var i middelalderen det syssel, der lå mellem Ejderen i syd og Flensborg Fjord i nord. Hovedbyen var Isted. 

Isted Syssel er nævnt i Kong Valdemars Jordebog fra 1231.

Istedsyssel er næsten sammenfaldende med det nuværende Sydslesvig, idet Frøslev/Padborg-området dog tilhører Danmark, mens Kær Herred fra Ellumsyssel er del af Sydslesvig. De 14 jyske sysler havde både politiske, kirkelige og juridiske opgaver, og var underinddelt i herreder.

Herreder i Istedsyssel 
Nørre Gøs Herred
Sønder Gøs Herred
Vis Herred
Ugle Herred
Husby Herred
Ny Herred
Strukstrup Herred
Slis Herred
Arns Herred

Noter

Litteratur 
 O. Nielsen: Liber Census Daniæ. Kong Valdemar den Andens Jordebog; G.E.C. Gads forlag, København 1873

Sydslesvig
Sysler
Sölring

Sölring (på dansk Sildring eller Sølring) er en nordfrisisk dialekt på øen Sild (på söring: Söl’ og på tysk: Sylt)  i det nordvestlige Sydslesvig i den nortyske deltstat Slesvig-Holsten. Dialekten er i fare for at dø ud. Sproget kom til øen med frisiske indvandrere fra sydvest, som bosatte sig her som kongefrisere efter 800. På øens nordlige del blev der talt dansk (sønderjysk).

Karakteristika 
Sildring har mange ældre danske låneord. Ligesom på dansk har Sölring med di ved fælleskøn og dit ved intetkøn to bestemte artikler.

I den sildfrisiske dialekt findes det ellers forsvundne dualpronomen (wat vi begge, unk os begge, at I begge, junk jer begge).

Teksteksempel 
Kendte sildfrisiske forfattere er krønikeskriveren Christian Peter Hansen og digteren Jens Emil Mungard. Meget kendt er hans digt Üs Söl'ring Lön (Vores Sild):

Litteratur 
 Birgit Kellner: Sölring Uurterbok, Kejtum/Sild 2006, 
 V. Tams Jörgensen: Snaak friisk Interfriisk Lexikon, Bräist/Bredsted 1993,

Eksterne henvisninger 

 Sølring Forening
 Sildring online Ordbog og Oversætter, fra Tanno Hüttenrauch og Michael Wehar 

Frisiske dialekter
Sild (ø)
Vision (generel)

En vision i et ønske om at forandre noget fra sin nuværende situation til en given fremtidig situation. Det vil sige, at en vision fx indeholder en ønskelig beskrivelse af fremtiden.

En vision handler dermed om det mål, som man gerne vil opnå. Visionen behøver ikke at være realistisk i den forstand, at den beskriver noget, der med sikkerhed kan opnås.

En god måde at beskrive en vision på er, at den er uden for rækkevidde, men inden for synsvidde. En vision er altså en rimelig klar beskrevet fremtidig tilstand, som det kræver en væsentlig indsats for at opnå.

Erhvervsliv
Fremtid
Kenneth H. Olsen

Kenneth Harry Olsen (el. Ken Olsen) (født 20. februar 1926 i Stratford, Connecticut, død 6. februar 2011) var en amerikansk ingeniør og medstifter af Digital Equipment Corporation.

Olsen er uddannet som svagstrømsingeniør (Bachelor of science og Master of Science) ved MIT, og var fra midten af 1950'erne ansat på MIT Lincoln Lab. Han deltog her opbygningen af TX-0 og TX-2 og blev overbevist om, at anvendelse af transistorer gav mulighed for at bygge computere der var mindre og billigere, og ikke mindst at gøre computerne interaktive og sjove at bruge.

i 1957 forlod Olsen Lincoln Lab og stiftede sammen med kollegaen Harlan Anderson og sin bror Stanley Olsen virksomheden DEC – Digital Equipment Corporation – med venture kapital fra Georges Doriots American Research and Development Corporation. Olsen lovede sine investorer at han i starten kun ville bygge transistorbaserede moduler, ikke komplette computere, og at virksomheden ville give overskud inden for et år. Begge dele blev overholdt. I 1960 introducerede DEC PDP-1 og startede minicomputer-revolutionen, og DEC blev undervejs verdens næststørste computervirksomhed (efter IBM).

Olsen støttede fra starten af DEC's historie datalogien, specielt udviklingen af interaktive systemer og tidsdeling. Allerede i 1960 forærede DEC en PDP-1 til MIT. 

Olsen var en stor tilhænger af tidsdeling og tanken om store, centrale computere der leverede computer-brug som service. Han er berømt for sit udsagn There is no reason for any individual to have a computer in his home, fra 1977, netop som udviklingen af den personlige computer var ved at komme i gang. DEC kom sent i gang med at udvikle personlige computere, og da PC'er fra midten af 1980'erne vandt markedsandele fra minicomputere, mistede DEC sin markedsposition.

Olsen var en stor tilhænger af DEC's VMS- og OpenVMS-operativsystemer, og en stærk modstander af UNIX. Kendt er hans udsagn fra 1987 UNIX is snake oil.

Olsen var leder af DEC frem til 1995, hvor han blev afløst af Robert Palmer. I 1998 blev DEC overtaget af PC-virksomheden Compaq.

Eksterne henvisninger 
 Profil i National Inventor's Hall of Fame

Civilingeniører fra USA
Kædedans

Kædedansen er en gammel nordisk dans. Den danses endnu i dag på Færøerne, kaldet færøsk kædedans og i Island. Også i Danmark findes der i nutiden folkedansere, som danser kædedans. 

I middelalderen var kædedans den mest udbredte dans i Europa, og indtil for ca. hundrede år siden dansede man i Danmark kædedans til skæmte- og folkeviser.

Der danses til såvel musik som sang, og begge dele samtidigt. De sidste kædedansetrin i ubrudt tradition blev trådt til skæmteviser i begyndelsen af 1900-tallet på Mandø nord for Rømø. Man dansede ved bryllupper i en lang kæde, med musikken i spidsen, hen til nabogården, ud og ind af alle rummene, og tilbage igen til bryllupsgården – med de samme grundtrin som vi kender fra bl.a. fra den færøske kædedans.

Eksterne henvisninger 
Danske Folkedansere

Danse